KOMISIJOS SPRENDIMAS
2009 m. lapkričio 30 d.
iš dalies keičiantis Sprendimą 2006/168/EB dėl embrionų surinkimo ir embrionų gamybos grupių, patvirtintų importuoti galvijų embrionus į Bendriją, sąrašo sudarymo
(pranešta dokumentu Nr. C(2009) 9320)
(Tekstas svarbus EEE)
(2009/873/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (1), ypač į jos 7 straipsnio 1 dalį ir 9 straipsnio 1 dalies b punktą,
kadangi:
(1)
Direktyvoje 89/556/EEB nustatyti gyvūnų sveikatos reikalavimai, reglamentuojantys Bendrijos vidaus prekybą šviežiais ir šaldytais galvijų embrionais ir jų importą iš trečiųjų šalių.
(2)
2006 m. sausio 4 d. Komisijos sprendime 2006/168/EB, nustatančiame gyvūnų sveikatos ir veterinarinio sertifikavimo reikalavimus galvijų embrionų importui į Bendriją (2), nustatyta, kad valstybės narės leidžia importuoti galvijų embrionus, kuriuos šio sprendimo I priede išvardytose trečiosiose šalyse surenka arba pagamina patvirtintos embrionų surinkimo arba embrionų gamybos grupės, išvardytos 1992 m. liepos 30 d. Komisijos sprendimo 92/452/EEB dėl embrionų surinkimo ir embrionų gamybos grupių, patvirtintų trečiosiose šalyse eksportuoti galvijų embrionus į Bendriją, sąrašų sudarymo (3) priede.
(3)
2008 m. vasario 14 d. Komisijos sprendimu 2008/155/EB dėl embrionų surinkimo ir embrionų gamybos grupių, patvirtintų trečiosiose šalyse importuoti galvijų embrionus į Bendriją, sąrašų sudarymo (4) panaikintas ir pakeistas Komisijos sprendimas 92/452/EEB. Sprendime 2008/155/EB nustatyta, kas valstybės narės leidžia importuoti embrionus tik iš tų trečiųjų šalių, kuriose tuos embrionus rinko, apdorojo ir saugojo šio sprendimo priedo sąraše išvardytos embrionų surinkimo ir embrionų gamybos grupės.
(4)
2008 m. liepos 15 d. Tarybos direktyva 2008/73/EB supaprastinančia veterinarijos ir zootechnikos sričių informacijos atnaujinimo ir skelbimo taisykles ir iš dalies keičiančia direktyvas 64/432/EEB, 77/504/EEB, 88/407/EEB, 88/661/EEB, 89/361/EEB, 89/556/EEB, 90/426/EEB, 90/427/EEB, 90/428/EEB, 90/429/EEB, 90/539/EEB, 91/68/EEB, 91/496/EEB, 92/35/EEB, 92/65/EEB, 92/66/EEB, 92/119/EEB, 94/28/EB, 2000/75/EB, Sprendimą 2000/258/EB ir direktyvas 2001/89/EB, 2002/60/EB ir 2005/94/EB (5) iš dalies pakeista Direktyva 89/556/EEB ir nustatytos supaprastintos embrionų surinkimo ir embrionų gamybos grupių, patvirtintų trečiosiose šalyse importuoti galvijų embrionus į Bendriją, sąrašo sudarymo ir sąrašo skelbimo taisyklės. Pagal šias naujas taisykles, kurios taikomos nuo 2010 m. sausio 1 d., sąrašo sudarymas nebepriklausys Komisijos kompetencijai. Embrionų surinkimo arba embrionų gamybos grupių, kurias kompetentinga trečiosios šalies institucija patvirtino pagal Direktyvoje 89/556/EEB išdėstytus reikalavimus, ir iš kurių embrionai gali būti siunčiami į Bendriją, sąrašą reikės tik perduoti Komisijai, kad informacijos tikslais jis taptų prieinamas visuomenei.
(5)
Kadangi Direktyva 2008/73/EB buvo įvestos naujos taisyklės, Sprendimas 2008/155/EB bus taikomas iki 2009 m. gruodžio 31 d.
(6)
Todėl Sprendimą 2006/168/EB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/168/EB 1 straipsnis pakeičiamas taip:
„1 straipsnis
Bendros embrionų importavimo sąlygos
Valstybės narės leidžia importuoti galvijų embrionus (toliau - embrionai), kuriuos šio sprendimo I priede išvardytose trečiosiose šalyse surenka arba pagamina embrionų surinkimo arba embrionų gamybos grupės, patvirtintos pagal Direktyvos 89/556/EEB 8 straipsnio nuostatas.“
2 straipsnis
Šis sprendimas taikomas nuo 2010 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2009 m. lapkričio 30 d.